LidanRubinov/Halacha-QA huggingface dataset:
שאלה: מבקשות הצדקה בכותל: בכותל ישנן נשים רבות שמבקשות צדקה, שפעמים רבות הן מדברות בקול (לא תמיד עניינים יפים ושמעתי לא פעם דיבורים שליליים!) והדבר מפריע למתפללים. האם בכלל יש עניין להעדיף תרומה להן מאשר תרומה למקומות יותר אמינים עם קבלות וכו?
תשובה: אדם צריך לתת צדקה כשיודע שהמקבל זקוק לזה. אם המקבל לא זקוק לזה, הנותן לא קיים מצוות צדקה. אדם לא חייב לתת צדקה לכל אחד ברחוב שאינו יודע אם הוא זקוק בכלל.
שאלה: לתת לחבר משתיה שנקנתה בכספו: 1. לוויתי מחבר כמה שקלים כדי לקנות שתיה, האם מותר לי להציע לחבר הנ"ל לשתות מהבקבוק או שזה ריבית? 2. היו שם כמה אנשים שהצעתי להם לשתות האם באופן כזה מותר להציע למלוה לשתות מהשתיה, כיון שזה לא נראה שאני מציע לו בגלל ההלואה? 3. ראיתי בכמה מקומות שאסור לומר על המלוה בגלל ריבית דברים, האם זה דומה? 4. האם יש ראשון שכותב את זה או שזה מופיע רק באחרונים?
תשובה: 1. אם היית נותן לחבר גם אם לא היה מלווה לך - מותר, אך אם אתה נותן לו אך ורק כיון שהלווה לך - אסור. 2. במקרה כזה מוכח שאתה נותן לו ללא קשר להלוואה ויהיה מותר. 3. אמנם אפשר לומר "תזכה למצוות". 4. כן, זה מופיע בהלכות ריבית וגם בתלמוד במסכת בבא מציעא.
שאלה: חנוכיה בחלון או בפתח: הרב אמר שעדיף להדליק נר חנוכה במקום שיש הכי הרבה פירסומי ניסא. אני גר בבית פרטי כך שאותו פירסום הנס קיים גם בחלון וגם בפתח הבית. האם יש עדיפות להדליק בפתח הבית בדווקא ולא בחלון? אני רוצה לציין שאני באופן אישי מעדיף להדליק בחלון משום שזה תורם לאוירת החג, אך כפי שכתבתי אם יש עדיפות להדליק בחוץ אני אדליק בחוץ.
תשובה: תדליק בחלון.
שאלה: לשון הרע כחלק מהעבודה: אני עובדת כיועצת בבי"ס. רבות מהשיחות שנערכות עימי ושאני עורכת יש בהן לשון הרע, יחסים בין אנשים בצוות, הורים וצוות, צוות ומנהל וכו. כל פרט מידע יש בו בסופו של דבר תועלת מאחר והעבודה היא מערכתית והקשרים בתוך העבודה ויחסי הצוות חשובים אך אני מרגישה גרוע עם זה. למשל אנשים בצוות (שאינם בהכרח מורים) מתקשרים ומספרים לי על קשיים וחשדות באחרים שמפריעים להם בתפקוד בעבודה. אנשים אחרים מנתחים מצבים בתוך הצוות. אני כן רואה כחלק מהתפקיד שלי עזרה לצוות או למנהלת אך היכן הקוים האדומים, האם יש כאלו בעבודה הזו?
תשובה: אם המידע שאת מקבלת כולו על מנת לסייע לך לעזור ולשפר אין בזה לשון הרע. עליך כמובן ללמוד לפרש את הידיעות הללו באופן שונה ממה שהם מוצגות בפניך. כי אנשים רואים דברים מזוית שלהם. ואפשר לפרש את אותם ההנהגות גם באופן אחר. ומידע שאין את יכולה להעזר בו את צריכה לפרשו לטובה כמו שהיה מסבירו מי שהדבר נאמר עליו. הוא היה בודאי מסביר את הרקע לאותו מעשה ואז הכל נראה אחרת.
שאלה: קדושת שביעית: שמעתי בתכנית רדיו רב שאמר שאין בשוק כלל תוצרת של אוצר בי"ד למעט בננות אבל שום ירק לא קיים בצורת אוצר בי"ד אלא היתר מכירה או נכרי, ואמר שמי שנוהג בירקות קדושה עובר איסור חמור של חרם הבית יוסף ולכן אסור לנהוג קדושה, וכאשר שאלו אותו לגבי אוצר הארץ רק ענה שהוא חוזר ואומר שאסור לנהוג היום בקדושה ושהכל זה רק היתר מכירה או נכרי ואסור לנהוג בהם קדושה בגלל חרם הבית יוסף. האם אתם מבינים את פשר דבריו?
תשובה: הרב הנ"ל דברתי עמו והודה לי שיש הרבה קדושת שביעית. וברוך ה' יש הרבה קדושת שביעית שהיא ראויה לאכילה, ולא שייכת כלל לחרם של הבית יוסף, כי שם החרם היה על של נכרים, ואילו אנו דנים בירקות של ישראל שאין יד נכרי בהם. בברכת התורה והארץ הרב יהודה הלוי עמיחי
שאלה: מראה פני הדור: א. קראתי ספר שהיה כתוב בו על סוף הגלות לפני ביאת המשיח וכתוב כך:"חוצפה יסגא, ויוקר יאמיר הגפן תתן פריה,והיין ביוקר, והמלכות תיהך למינות (אפיקורסיות,כפירה) ואין תוכחה. בית ועד יהיה לזנות וחכמת סופרים תסרח ויראי חטא ימאסו, והאמת תהא נעדרת. נערים פני זקנים ילבינו.זקנים יעמדו מפני קטנים, בן מנוול אב, בת קמה באמה, כלה בחמותה, אויבי איש אנשי ביתו, פני הדור כפני הכלב, הבן אינו מתבייש מאביו ועל מי יש לנו להשען? על אבינו שבשמיים." ובספר כתוב שזה מה שקורה בדור שלנו, איך בעצם אפשר לדעת שזה באמת קורה לנו בדורנו, והאם הרב חושב שזה באמת קורה לנו בדורנו? ב.כתוב בשיר השירים: "הנה זה עומד אחר כתלנו משגיח מן החלונות מציץ מן החרכים". כתוב באותו הספר הנ"ל שבורא עולם הבטיח בשיר השירים על סמך הפסוק שכתבתי בשורה הקודמת שהכותל ישאר לעד-אבל בעצם לא הקב"ה הבטיח את זה אלא שלמה המלך שחיבר את שיר השירים אז איך אפשר לומר שבורא עולם הוא זה שהבטיח כך?
תשובה: א.מה שתיארת הוא משנה בסוף מסכת סוטה הרבה דורות סברו שהמשנה מתיחסת לדורם. איש אינו יודע לאיזה דור התכוונה המשנה וכל הסבור שיודע עליו נאמר תפח רוחם של מחשבי קיצין. כדאי לך לעיין היטב ברמב"ם סוף הלכות מלכים. ב. שיר השירים הוא קדש קדשים וכל מה שאמר שלמה נאמרברוח הקודש לכן אפשר ללומר שה' הבטיח אלא שהכותל המערבי המוזכר שם הוא קדש הקדשים של המקדש ולא הכותל שלנו וההבטחה הייתה שהקדושה תישאר נצחית ועמה השראת השכינה.
שאלה: פרשת ויצא: א. ה מבטיח ליעקב שלא יעזבו עד שיחזירו לארץ. נו, וכשיחזור לארץ אפשר להתקיים ללא השגחת השם? מה, חס ו ה יעזוב את יעקב אחרי שובו? ב. בחרן ה נגלה ליעקב, מצווה אותו: "שוב אל ארץ אבותיך". הייתי מצפה מיעקב שמיד יארוז חפציו וילך, אך יעקב כביכול מתיעץ עם רחל ולאה, "מה אתן אומרות על המצב? אבא שלכם עשה לנו כך וכך, וה אמר לי לשוב לארצי. והתשובה: בטח, אין לנו מה לחפש כאן, וגם ה אמר לך לחזור". נו, ככה עונים תשובה האמהות הקדושות? ציפיתי לתשובה כגון: "מה השאלה? ה אמר אז קדימה לארוז וללכת?".
תשובה: א. האבות זכו להשגחה ייחודית. יעקב אבינו חשש "שמא יגרום החטא", צדיקים גדולים תמיד חוששים שמא אולי לא יהיו ראויים בגלל הירידה הרוחנית שלהם. ב. מבחינה טכנית צריך לראות איך להיערך לנסיעה, איך ללכת? האם לברוח? ללכת בשמחה ולעשות מסיבת פרידה? יש ממפרשי המקרא שאומרים שיעקב לא עשה בשכל בזה שברח, היה צריך להודיע ללבן ושיעשה לו מסיבה. ההתיעצות לא הייתה האם עוזבים, אלא באיזה אופן.
שאלה: מכנסיים לגיורת: אני בתהליך גיור ורציתי לשאול האם אחרי שאני אתגייר, בעזרת ה', ואלבש מכנסיים עדיין אחשב ליהודיה?
תשובה: את אמנם תחשבי יהודיה, אך זה לא ראוי. כחלק מהגיור מקבלים את גדרי הצניעות של עם ישראל, ולא ראוי ללכת עם מכנסיים. אי אפשר לומר שזה כלל לא צנוע, אך נשים צנועות לבושות עם חצאית   שמלה.
שאלה: חובת אמירת קדיש למגמגם : אני מסוכסך עם אבי שנים רבות וכעת הוא במצב אנוש בבית חולים. אני מגמגם מילדות ולכן אני חושש מחובת הקדיש. 1. האם אני חייב לומר קדיש על אבי? 2. האם זה חייב להיות בקול רם? 3. האם מישהו אחר יכול לומר במקומי?
תשובה: 1. זה שהינך מסוכסך לא פוטר אותך מאמירת קדיש. אם קשה לך לומר תשתדל בשלושים יום ראשונים לומר קדיש, ושאר הזמן תישכרו אדם שיאמר. 2. כל עניין הקדיש הוא להיאמר בקול רם. 3. אם ממש קשה לך לומר, אפשר לשכור מההתחלה אדם שיאמר קדיש.
שאלה: שמיטה, הטוב והמטיב וביטול תורה: 1. אנחנו גרים בבית משותף שיש בו גינה של הבנין. מאחר והועד של הבנין לא דתיים, אני הפקרתי את החלק שלי בגינה. אני מבקש לדעת האם אשתי גם צריכה להפקיר מאחר והדירה רשומה על שמה. ואם כן האם היא יכולה להפקיר לפני נשים במקום גברים. 2. האם גם היום שייך ונהוג לברך ברכת הטוב והמטיב? 3. האם בזמן שלומדים ונכנס יהודי לבית הכנסת צריך לומר לו או שמאחר ואין להפסיק בלימוד אין לומר? 4. האם הנפילת אפים שעושים לאחר הוידוי צריכים לומר בלחש או אפשר גם לומר בקול?
תשובה: 1. היא גם צריכה להפקיר ואינך יכול להפקיר את החלק שלה. היא צריכה להפקיר בפני גברים. 2. ודאי, אדם שנולד לו בן מברך הטוב והמיטיב. וכן אם קנה דבר שכל בני הבית נהנים ממנו (לדוגמא: קנה מקרר חדש והוא שמח ואישתו שמחה והילדים שמחים, יברך בקול רם בפניהם ויכוון להוציאם). 3. לא צריך להפסיק בשביל זה. 4. לא בקול שיפריע לאנשים אחרים.
שאלה: עיבוד פרות שביעית בדרך המקובלת: 1. האם מותר לבשל פרות שרגילים לבשל אותם, בדרך שאינה מקובלת, למשל, לבשל תפוחי אדמה ביחד עם תפוחי עץ, והאם מותר לבשל רק קצת (אוכל סיני), מה הכללים בזה? 2. קראתי בספרי הלכה שמתכונים של "טבעונים" אינם נחשבים לדרך המקובלת. למה אנשים שמשתדלים לאכול אוכל בריא "מקופחים"? 3. איך יודעים למעשה מהי הדרך המקובלת, למשל, האם מותר לבשל צנונית?
תשובה: 1. מכיוון שיש רגילות לבשל תפו"א, אין לנו חסרון בכך שהם גם במאכל אחר, שהרי אין כאן כל הפסד שתמיד יכולים לאכלו. לא הבנתי מה השאלה על האוכל הסיני. 2-3. ההתר הוא בדבר שיש רגילות לאכלו, והרי זה כדרך האוכלים, שהרי כל פירות שביעית נתנו לאכילה כדרך האוכלים ושתיה כדרך השותים, ומיעוט קטן איננו נחשב "דרך האוכלים", אבל אם הדבר מצוי בחנויות ורגילים לראותו בכל מקום הרי זה "דרך האוכלים", שהרי אין כאן תימה לדרך אכילה זו, ולכן כל דבר שנמצא למכירה בחנויות רגילות אפשר לעשותו ולבשלו בדרך זו. אולם אם נמצא רק בחנויות מיוחדות אין לעשות כבישול וסחיטה המיוחד. בברכת התורה והארץ הרב יהודה הלוי עמיחי
שאלה: לשיר שירי שבת כשקרוב משפחה נמצא: האם כשהחתן נמצא בשולחן שבת מותר גם לחמותו ולגיסותיו ושאר בני המשפחה המסבים לסעודה לשיר יחד שירי שבת, והאם יש הבדל אם המדובר באחיות גיסות בנות דודות וכו? יש לציין שהשירה המשפחתית בשבת מאוד מרוממת את אוירת השבת!
תשובה: היות שלא מדובר על שירה של נשים לבד, אלא על שירה ביחד ועל שירי קודש, "מעלימים עין" ומתירים את זה. ראוי שהנשים ישתדלו שלא יובלט קולם בין הגברים, ואם אינם מודעים לכך להעיר להם.
שאלה: הרצי"ה והרב חרל"פ: רציתי לשאול מה היו הקשרים בין הרב חרל"פ זצ"ל לבין הרצי"ה זצ"ל? עיינתי בספר "הד הרים" שם ראיתי שיש מכתבים שנשלחו מהרב חרל"פ זצ"ל לרצי"ה זצ"ל אולם, דומני, שהמכתב האחרון שנשלח היה בשנת תרפ"ח, האם הקשר שלהם נמשך גם לאחר פטירת הרב זצ"ל בשנת תרצ"ה, והאם הוא נמשך גם עד סוף ימיו של הרב חרל"פ?
תשובה: כאשר הרב והרצי"ה באו לירושלים הקשר היה קשר חי ולא היה צריך להתכתב. כאשר נפלה ההחלטה על הקמת המדינה בא הרב חרל"פ לבית הרב ונפגש עם הרצי"ה כידוע. מסתמא שהיו עוד מפגשים ביניהם באותם שנים.
שאלה: זמן טהרה לאחר הפלה: אשתי צריכה לעבור הפלה,לאחר שאובחן שאין דופק לעובר והעובר לא מתפתח. עברו בערך 50 יום מתחילת ההריון. השאלה שלי כמה ימי טהרה צריך לחכות לאחר ההפלה?
תשובה: קודם כל אני מצטער לשמוע על המקרה הזה ומתפלל שתשמעו בשורות טובות יותר בעתיד. יש לחכות שבוע מההפלה ואז אם נגמר הדם צריך לבדוק שבעה ימים נקיים ואז לטבול.
שאלה: פגישה פעם בשבוע: אני נפגשת עם בחור כחודש וחצי, אבל אנו ממעיטים להיפגש, משמע נפגשים רק פעם בשבוע. הוא לא גר בסביבה שלי אלא כשעה נסיעה ממקום מגוריי, וכמו כן, הוא סטודנט (זה התירוץ לפגישות המועטות) נפגשנו אולי כחמש פעמים אבל בפרק זמן ארוך יחסית. אני מרגישה שאני מושכת יותר מידי זמן, אמרתי לו שאני רוצה להפגש יותר אך הוא ממשיך בשלו, מה עלי לעשות? זה מפריע לי. עוד מעט זה מגיע לחודשיים של הכרות אבל עם מאוד מעט פגישות. אני חושבת שהיכרות נעשת דרך המפגשים, גם שיחות הטלפון עוזרות אבל אין כמו פגישה פנים אל מול פנים, מה לעשות?
תשובה: השאלה היא האם את מרגישה שזה האיש שלך. אם את מרגישה שזה זה ורק לא מתפתח בפועל הקשר בדרך זו אזי תמשיכי עד שתצליחי ליצור אצלו התלהבות שגם הוא ירצה להיפגש יותר. אי אפשר ליצור קשר אם זה לא בא מבפנים. אולם אם לא רואה בקשר דברים מיוחדים ששווים את ההשקעה אזי תאמרי לו או שמתחילים לבדוק את הקשר ברצינות או שמפסיקים.
שאלה: חפירה בקרקע בשביעית וטיפול בעצים: 1. רציתי לדעת האם מותר לחפור בקרקע בשביעית לצרכים לא חקלאיים כגון להכנת הקרקע ליציקת בטון או לחפור בור כדי לעשות בו בריכת דגים (הבריכה תהיה עם משטח שמבודד את המים מהקרקע)? 2. לפני השמיטה הקפדתי שלכל עץ יהיה גזע בגובה מטר בערך ורק מגובה זה יצאו ענפים, האם מותר לי בשמיטה לקצוץ ענפים חדשים שיצאו בתחתית העץ, ומה הדין לגבי ענפים שיצאו מהקנה?
תשובה: 1. אפשר לעשות חפירה ובלבד שלא תכוסה בעפר, וכמו כן העפר המוצא מהחפירה לא יפוזר על השטח כהכנה לזריעה. 2. בדרך כלל ענפים אלו אפשר להסירם בשנה הבאה, אולם אם יש ענף כזה שיכול ליקח את כוח העץ ולהשתלט עליו (אחרי הודעת מומחה) אפשר לקצצו, וכדאי בצורה שונה מהרגיל. בברכת התורה והארץ הרב יהודה הלוי עמיחי
שאלה: האם בשר איל כשר: בעקדת יצחק זבחו את האייל - בזבח מותר רק חיה כשרה. בזמנו בערב ראש השנה היו אוכלים ראש של איל במקום תפוח בדבש, אז האם איל אייל הוא כשר לאכילה?
תשובה: אייל הוא הזכר של הכבשים והוא מותר באכילה. איל הוא מין חיה ועל פי הרב עמרם אדרעי (הכשרות כהלכה השלם) יש עליו מסורת והוא מותר באכילה. כמובן, אם מזהים אותו באופן ברור.
שאלה: נישואי גרושה שנתאלמנה לכהן: הייתי גרושה והתחתנתי בשנית לאחר מכן התאלמנתי מבעלי השני. האם מותר לי להתחתן עם כהן רווק או כהן גרוש?
תשובה: היות והיית גרושה לא מופקע ממך מעמד "גרושה" ואסור לך להינשא לכהן כלל.
שאלה: נתינת טבעת לגבר בחופה: חברתי חילוניה עם זיקה למסורת, התחתנה לפני שבועיים כדת משה וישראל -דרך הרבנות הראשית, הרב שערך את החופה הינו רב צבאי מטעם הרבנות הראשית. מתחת לחופה, לאחר שבעלה נתן לה טבעת ואמר לה "הרי את מקודשת לי בטבעת זו.", הרב שאל אותה אם היא רוצה לתת לבעלה גם טבעת ולהגיד לו כמה מילים, היא אמרה שכן ונתנה לו טבעת ושאלה את הרב אם היא יכולה להגיד לבעלה מה שהוא אמר לה, הרב אמר שכן והיא אמרה לבעלה "הרי אתה מקודש לי בטבעת זו.". לאחר שבועיים חברה אמרה לה שייתכן והנישואים אינם תקפים. חברתי נבהלה מאוד וביקשה שאשאל בשבילה, האם זה נכון, ומה עליה לעשות?
תשובה: סדר הקידושין מדורי דורות על פי תורת ה' כדת משה וישראל, הוא שהבעל קונה את אישתו על ידי כסף קידושין בנתינת טבעת לאישתו ובכך היא מקודשת לו. לאורך הדורות הקפידו חכמי ישראל שלא לשנות מסדר זה מאומה, וגם בימנו אנו, שמרו את משמרתם כל חכמי ורבני ישראל מכל החוגים והעדות שלא לשנות דבר מסדר זה. ואף אחד מגדולי הדור הקודם הרב משה פיינשטיין זצוק"ל כתב זאת בתשובותיו (חלק ד סימן י"ג) שנתינת טבעת באופן הדדי, האיש לאישתו והאישה לאיש יוצרת ספק בחלות הקידושין כי שמא חשבו שנתינה הדדית יוצרת חיבה ובזה הם נשואים-ולא היא!! אלא רק קניין שהאיש קונה ומקדש את אישתו והיא מסכימה לכך, יוצרת את הקידושין. למעשה-אם בעת הקידושין הם הבינו שהבעל הוא המקדש הקונה את אישתו ונתינת האישה לבעל הייתה רק מתנה, אזי הקידושין כשרים. אך אם לא הבינו כך, עליהם לגשת לרב העיר או לרשם הנישואים ולומר לו את אשר קרה ובמידת הצורך יעשו קידושין שוב. הרב יהודה אודסר
שאלה: כשרות פרחי באך: כיום ישנו טיפול שמאוד נפוץ שנקרא "טיפול בפרחי באך", שמפיקים אותם ממיצוי האנרגיה של פרחים וצמחים שונים ועל מנת לשמר את התמציות וכן חלק מהמרכיב העיקרי והחשוב מוסיפים משקה שנקרא "ברנדי". אשר מגיע מאנגליה (מרכז באך). השאלה היא מה הדין לגבי תרופות והכשרן בכלל, ומה יהיה הדין בפסח לגבי תמציות אלו שמורכבות מ"ברנדי" שככל הנראה נעשה משעורה.
תשובה: בפסח יהיה עם זה בעיה, כי זה דבר המעמיד שאינו בטל. בשאר השנה, לא אמורה להיות בעיה. אך אם הברנדי מגפן, יש בעיה. אמנם אם לא נהנים כלל מהתרופה והיא מרה, מותר.
שאלה: חלוקת הפרשה לעולים: מי אחראי על חלוקת הפרשה לראשון שני וכו? השאלה נובעת מהערה שקראתי (של הרב מדן) שהמפטיר של פרשת תולדות נמצא במקום לא נכון וגורם להבנה לא נכונה של הפסוקים, והיה צריך להתחיל את המפטיר פסוק אחד לפני כן. דבריו צודקים (עיין גם ברש"י).
תשובה: חלוקת הפרשיות אינה הלכה. אפשר לחלק אחרת. אך היא נהוגה בעם ישראל כאלף שנה לפחות והיא התקבלה ברוב רובה על ידי כל העדות בכל קצוות תבל כי היא הגיונית. אומנם נכון שהמפטיר של פרשת תולדות מתחיל באמצע ענין אך שביעי כולו הוא רק 5 פסוקים! וכל חלוקה אחרת היא בלתי אפשרית אלא אם כן יחזרו למפטיר על כל שביעי לכן העדיפו לחלק כמו שחילקו ולמרות הקושי החלוקה אינה מנוגדת להגיון.
שאלה: אחריות מוסרית לכוחות רוחניים: במהלך דיון עם חברה בארצות הברית הגענו לנושא מעניין ואני תוהה אם יוכל כבוד הרב לכוון אותי למאמרים,פסקי הלכה או מקורות מידע יהודיים אחרים בשאלה מוזרה שכזו. ההלכה מכירה ביכולתם של מכשפים,ידוענים ו"בעלי כוחות" אחרים, אבל מה יעשה אדם המוצא את עצמו בעל יכולות שכאלו? איך ינהג הורה לילד המגלה יכולות שכאלו? מבחינה יהודית מוסרית מה הוא נדרש לעשות?
תשובה: אכן יש כוחות רוחניים כאלה. ואם אדם חש שהוא ניחן הכוחות באלה עליו ללכת לתלמיד חכם גדול, כדי לקבל הדרכה איך להתיחס לכוחות אלו. מה מותר לעשות ומה אסור. כי יתכן שמקור הכוחות הוא שלילי ויתכן שהמקור של הכוחות הוא טוב.
שאלה: אמירת שים בשבת: את הברכות האמצעיות בתפילת העמידה אנו לא אומרים בשבת היות ולא מבקשים בקשות בשבת, ולפי זה לא היינו אמורים לומר שים וכו.
תשובה: עיקרם של שלושת הברכות האחרונות הם להודאה. אנו מודים לקב"ה ששם בין הכוחות בעולם, "אין כלי מחזיק ברכה יותר מ ", ודרך אגב גם מבקשים. ולכן לא משנים את הנוסח לשבת.
שאלה: חימום מרק שנקרש בשבת: איזו סיבה ישנה לאסור לחמם מרק קרוש (שנקרש במקרר מפני השומן שבו) בשבת (כמובן באופן שלא פוגעים בדיני החזרה)? מה ההבדל בין מרק עוף ל"אינפאנדא" המוזכרת בסימן שיח? האם יש חילוק לענין זה בין מרק עוף לעוף שיש בו הרבה רוטב והרוטב נקרש?
תשובה: מרק הוא נוזל אלא שקרש וחוזר להיות מרק ואילו פשטידה (אינפדה) היא מוצק שיש בו קצת נוזלים שאינם עיקר הפשטידה.
שאלה: דיני הכשרת תנור: להבנתי, תהליך הכשרת תנור (מבשר לחלב, ולהפך, וכן לפסח) הוא: המתנה 24 שעות, ניקוי במים וסבון, חימום לחום הגבוה ביותר (270-300 מעלות). שאלותי: 1. האם יש צורך לנקות במים וסבון גם את גוף החימום העליון (שהינו חשוף ומצוי מתחת לתקרת תא האפיה), ומה לגבי תקרת תא האפיה? 2. האם ניתן לשנות את הסדר לניקוי, המתנה, חימום או לניקוי, חימום, המתנה? 3. האם יש צורך להכשיר גם את הרשתות עליהן מונחות התבניות? אם כן, האם הדבר נעשה באותה דרך (המתנה, ניקוי, חימום בתנור), והאם יש הבדל בין מקרה שחלק מהמזון גלש או ניתז על הרשת בזמן האפיה לבין מקרה שלא? 4. בתשובה קודמת באתר לגבי תנור בעל ניקוי עצמי פירוליטי (בחום של 500 מעלות) נאמר שאין צורך לשהות 24 שעות. האם אפשר לותר גם על הניקוי במים וסבון (או לפחות על הסבון), ומה דין הרשתות?
תשובה: אין צורך בעשרים וארבע שעות, בעשרים וארבע שעות יש צורך, כשמגעילים. הליבון מכלה את כל מה שבלוע, ואין זה משנה האם הכלי בן יומו או לא. 1. אין צורך לנקות את גוף החימום וכן את התקרה רק צריך להיזהר שלא יהיה שם דברי מאכל ממש. עוצמת החום כל כך גבוהה והכל מתכלה. 2. הסדר הוא ניקוי ואז חימום. 3. צריך להשאיר אותם בתנור כשמחממים אותו, ולהיזהר שלא דבוק עליהם אוכל ממש. 4. אכן, אפשר לוותר על הניקוי.
שאלה: ברכת מעין שבע: אנחנו מתפללים בבית של אחד התושבים עד שהמועצה תאשר לנו שטח. הכנסנו אליו ספר תורה ועשינו אותו כמו בית כנסת זמני, האם אנשים יכולים להמשיך לגור שם? האם צריך להגיד ברכת מעין שבע בליל שבת?
תשובה: אין לזה קדושת בית כנסת כיון שזה עראי. אך עדיף לייחד מקום לספר תורה. כיון שזה בית כנסת עראי, לא אומרים ברכת מעין שבע.
שאלה: נטילת ידיים לכהנים: כשכהן ניגש ליטול ידיו לפני ברכת כהנים, קורה שעומד לוי גדול בהיכון ליד ברז אחד, ולוי קטן ליד ברז אחר. האם יש עדיפות שהכהן ייגש ליטול דווקא ע"י הלוי הגדול?
תשובה: אם הקטן, קטן מגיל בר מצווה, מסתבר שיגש לגדול.
שאלה: צניעות בתנועת נוער: אני מדריך בבני עקיבא, הסניף שלנו הוא בעיקרון נפרד. אבל יש בו בעיה, הרצינות אצל הבנים ברמה מאוד נמוכה, וזה מתבטא בהרבה מהפעילויות שהסניף עושה, לעומת הבנות שהן באופן כללי יותר רציניות ויותר משקיעות.יכול להיות שהסיבה לכך היא שכמעט כל הבנים בפנימיות, ומגיל קטן היו להם מדריכים שלא העבירו פעולות באופן קבוע, ומשם התחילה האווירה של ה"חפיפניקיות" אצל הבנים בסניף. החניכים שלי אמורים להיות מדריכים בעזרת ה בקרוב, ועלתה הצעה שאת שבט נבטים (כיתה ד ), שהם חדשים בסניף, תדריך מדריכה יחד עם מדריך, כדי שיהיו להם פעולות באופן קבוע, וכדי שמגיל צעיר יתרגלו לכך (ואם שני המדריכים יהיו בנים אז אי אפשר שזה יקרה). מדיניות הסניף עד עכשיו היתה שרק בלית ברירה בנות ידריכו בנים, אבל במקרה הזה יש אפשרות ששני המדריכים יהיו בנים. האם זה רצוי או בכלל מותר לקבל הצעה זו?
תשובה: הרצינות בפעילות בסניף היא דבר חשוב. אולם הדוגמא האישית ומה שמעבר לפעילות זה עוד יותר חשוב. כמעט ואי אפשר שיהיה דגם טוב לחניכים כשבן ובת מדריכים ביחד. היחד הזה נכנס לחניכים בראש וזהו ציור לא טוב. הציור שצריך להיות לחניכים שבגיל הנעורים הבנים מתפתחים לעצמם והבנות לעצמם. ההנהגה שרק בשעת הדחק בנות ידריכו היא ההדרכה הראויה. במיוחד בגיל צעיר יש צורך שהמדריך יתן "צ'פחה" או יקח על הכתפיים את חניכיו. יש צורך בקירוב בין המדריך לחניכיו וזה לא יכול מפאת הצניעות לצאת אל הפועל בצורה טובה אם יש מדריכות. הבנין של החניכים בסניף לא תלוי רק בכמות הפעולות וברצינותם. יש עוד דברים שבונים. אולם אם באמת אין בנים מתאימים משום שהם לא דגם טוב לחניכים  הדגש בבחירת מדריכים המידות והיראת שמים שלהם ולא כמה פעמים יהיו בסניף  אז עדיף לקחת שתי בנות שתהינה מדריכות.
שאלה: שמות משפחה זהים בשידוך : רציתי את חוות הדעת של הרב לגבי שידוך של בחורה ששם המשפחה שלה זהה לשלי, האם יש עם כך בעייה כלשהיא? שמעתי מישהו שאומר שבצוואת רבי יהודה החסיד הוא אוסר או משהו כזה, האם יש בכך ממש או שאין לחשוש בדבר כלל. כמו כן אני רווק שעבר מזמן את גיל 20
תשובה: אינני חושב שיש בעיה. בצוואת ר' יהודה החסיד מוזכר ששם הכלה הפרטי לא יהיה כשם אם החתן.
שאלה: בעיית בית: לכם, אני נשואה ואם לשלושה ילדים מקסימים לאל. הבעיה שלי היא בעלי, אם אני עוסקת בתהילים או בשיעורי תורה הוא מרגיש שלא בנוח ומקניט אותי על כך, מה לעשות בענין הזה? מאוד לא נוח לי כל העימותים איתו.
תשובה: את אישה מבוגרת שיש לך ניסיון טוב ממני במערכת היחסים עם בעלך. כך שאת מומחית יותר ממני. צורת הדיבור שלך עם בעלך צריכה להיות בסגנון חיובי. אני מאד אוהבת אותך ואני בטוחה שגם אתה אוהב אותי ומכבד אותי. זה גם חשוב מאד לילדים שלנו שיראו איך שאנו חיים בכבוד ומעריכים אחד את השני. לא אכפת לי מה אתה מרגיש בנוגע לתפילות אולם לי זה מאד חשוב. אני מאד מבקשת שתכבד את רגשותי. אין טעם להיכנס לויכוחים רעיוניים, יש לנגן על הרגש ועל ההתחשבות והכבוד ההדדי.
שאלה: כהו נשוי לגויה האם יכול לעלות לתורה?: האם כהן שנשוי לגויה יכול לעלות דוכן ולעלות לתורה? והאם ישראל יכול לעלות לתורה כאשר הוא חי עם גויה?
תשובה: בקהילות מסודרות לא יתנו לנשוי לגויה לעלות לתורה ובוודאי שלא לכהן כזה. יש אולי קהילות בגולה שאחוז ההתבוללות שם גבוה והמניין מורכב בחלקו הגדול ממקרים כאלה.אך אין לי מושג באלו קהילות מדובר.
שאלה: נרות או אוכל לשבת: במידה ואין לאדם די כסף לקנות נרות שבת ואוכל לסעודות השבת, מה עדיף?
תשובה: אוכל קודם, האם ישבו ללא אוכל לאור הנר?!
שאלה: "עשה לך רב".גם לנשים?: אני חוזרת בתשובה ועשיתי לי רב. נאמר לי שעלי לעשות רבנית ולא רב. האם עשה לך רב והסתלק מהספק הוא רק בלשון זכר? יש לציין שהרב שלי מקפיד מאוד על צניעות ומפנה אותי לספרי נשים שעלי לקרוא כך שאין לי בעיה מבחינת שאלות שחס וחלילה מחטיאות.
תשובה: לא נראה לי שיש בזה בעיה.
שאלה: עופות רבנות -טרפה?: רב אחד דיבר איתי על עניין כשרות העופות מהרבנות. לפי דבריו,לפני כמאתיים שנה החלו לגלות כי יש מוגלה ברוב המוחלט בריאות של העופות שזה ללא ספק (כך הבנתי ) טרפה. בנוסף, בשלושת ההזרקות שעובר העוף במהלך חייו הרבנות אינה מקפידה היכן מוזרקות הזריקות ויכול להיות כי הוטרינר, שיכול להיות אינו שומר מצוות או אינו בקיא(כמו הרוב המוחלט של העם), יזריק לאן שירצה ללא חשש פגיעה באיברים פנימיים של העוף, מה שגורם להטרפת העוף. עוד,ידוע כי בדיקת צומת הגידים של העופות במשחטת רבנות נבדקת ע"י מדגם של עוף אחת לחמישים או מספר אחר. לפי הבנתי,לפי ההלכה אין דבר כזה מדגם! עד כדי כך הסכנה של טריפת העופות גדולה (כ-70 אחוז מפי אותו רב), עד שיש רבנים שאוסרים לאכול עוף כלל! מכאן, ניתן לראות כי עופות רבנות הם ממש טריפה! האם זה יתכן שעל עופות כאלה כתוב בצורה מפורשת כ-ש-ר?!
תשובה: האומנם בכשרויות אחרות מטריפים 70  של העופות? אין כאן אלא גוזמה בעלמא ועלילות דברים שאין להם שחר. רק כשיש אפידמיה של מחלת ריאות בלול ייתכן אחוז גבוה של טרפות (כ40  ) במקרה כזה מעדיפים להטריף את כל המשלוח כי לא כדאי לבדוק אותו, אך בדרך כלל האחוזים הם בודדים. במשחטות מהודרות כגון עוף קור בודקים כל ריאה וריאה וכן כל צומת גידים ולא רק מדגמית. באשר לזריקות יש פיקוח שהמזרקים לא יוכלו לחדור עמוק לתוך גוף העוף.
שאלה: מכות הפחדה וחינוך: 1. באופן כללי ברצוני לשאול האם מותר לאב להרים יד לצורך חינוך על ילדיו, ואם כן, מאיזה גיל ועד איזה גיל? 2. בכל פעם שבעלי סבור שאחת מבנותינו מתחצפת אליו (מסרבת לעשות דבר שמבקש ממנה כמו עזרה בבית, מדברת בקול רם לדעתו וכדו ) הוא מגיב בצורה מאיימת (הבעות פנים, איום שיכה ואף מכה בסטירה הגונה או צביטה מכאיבה) אני כאשתו מרגישה באותו רגע פחד ועלבון עצום. האם זאת הדרך לחנך? הבנות כבר בנות 11- 14. נראה לי הרבה פעמים שבעלי ממש דורש התחצפות ואף מביא את הבנות לידי התנהגות כזו בכך שהוא מביא אותן לידי מצבים בעייתים. בעבר הייתי מדברת איתו על כך ומסבירה לו שזה לא נראה לי כפתרון חינוכי ואף גורם לי באופן אישי עגמת נפש. כל ויכוח של הבנות או התנהגות הנובעת לרוב מתקופת ההתבגרות זוכה ליחס מזלזל של איום או מכה הגונה. אני ממש מרגישה תחושת שנאה לבעלי בשעה שהוא מגיב בצורה הנ"ל. היום אני אף לא מסוגלת להגיב והתנהגות כזו שלו משתקת אותי ואני נשארת עם כאב עצום בתוכי. ברור לי שמקרה כזה דורש טיפול זוגי אך אין לנו אפשרות לממן דבר כזה. לכן אני מבקשת במכתב זה עצה איך לנהוג ומה הן הגבולות בחינוך?
תשובה: בגיל של בנותייך אין מקום להענשה פיזית של הבנות. אלא יש להרבות בהסברה ובחינוך ולמעט בעונשים. שימוש בכח כדי לחנך מראה על חולשה וחוסר יכולת להשפיע בשיכנוע. לכן כדאי לשבת ביחד ולשקול איך אתם מחנכים את בנותיכם ואיך נכון להגיב כאשר הם לא עושות את המוטל עליהם. וכאשר שוקלים מראש את התגובות. אז הם שקולות ונכונות יותר. וגם חושבים איך מראש להמנע מלהגיע למצבים כאלה. להעמיד ילד בפינה
שאלה: כשרות: מה עם גיד הנשה בעוף?
תשובה: איסור גיד הנשה הוא אך ורק בבהמה וחיה.
שאלה: ת דמי תיווך למשרד : אני משמש כסוכן נדל"ן במשרד תיווך. קיים הסכם בעל פה ביני ובין המשרד על קבלת כמחצית מדמי התיווך עבור כל עיסקה של קניה או השכרת נדל"ן לגבי לקוחות הפונים למשרד או מתפרסמים ומופיעים בתוכנת התיווך הגוזרת נתונים מהפרסומים באינטרנט ובעיתונות. מידי פעם פונים אליי באופן אישי מכרים או משפחה להשיג להם דירות לקניה או להשכרה ומבקשים לשלם לי באופן אישי ובהנחה.לפני כמה ימים פנו אליי מכרים ומצאתי להם דירה להשכרה באיזור ובתקציב המתאימים להם. העיסקה כמעט נפלה, כי לא השיגו הלקוחות ערבויות מספקות, ורק בשל התערבותי האישית ומימון שלי נסגרה העסקה וקיבלתי דמי תיווך. א. האם מותר לי לעשות הנחות למכרים? ב. האם עליי להעביר למשרד דמי תיווך על מכרים שפונים אליי אישית, ואם כן, כמה? ג. דמי התיווך שקיבלתי לאחר ביצוע עסקה בערבותי האישית ובמימון שלי, שייכים לי כולם או חלקם?
תשובה: א- אם בחוזה נאמר שכל עסקה שתבוצע יחולקו הרווחים בינך לחברה, ולא פורט אחוז קבוע לעסקה, הנך יכול לעשות הנחות. ב- ברור הדבר שאם המכרים נעזרו בך על ידי מידע הנמצא במאגרים של החברה, יהיה עליך לחלוק את הרווחים עם החברה. מסתבר שבמצב זה החלוקה תהיה בשווה כל עוד לא סוכם אחרת. מציאות זו הינה חלק מן העבודה! ובכל אופן קשה לענות על סעיף זה ללא שמומחה לחוזים יקרא את החוזה ויביע את דעתו בעניין, ועל כן כדאי שתראה את החוזה למומחה. ג- נתינת ערבות עבור העסקה איננה משנה את אחוז הרווחים שעליך לתת לחברה, שכן ההתחייבות בינך לחברה היא שעל כל עסקה יחולק הרווח, וגם לא סוכם שאם תשקיע יותר מן המקובל ישתנה ההסכם בינכם. הרב חננאל פאטשינו.
שאלה: צמחי תבלין בשמיטה: יש לי בגינה מספר עציצים נקובים ללא תחתית שמונחים על מצע טוף. מדובר בנענע ריחן ולימונית. כל הצמחים הם מלפני השמיטה. א) האם מותר להשתמש בהם לריח, לתה, לתיבול וכד? ב) אם כן, האם יש דרך מיוחדת להשתמש בהם בשנת השמיטה?
תשובה: מותר להשתמש לריח ולתיבול, ובלבד שלאחר מכן ישמרו קדושת שביעית לאחר השימוש. בברכת התורה והארץ הרב יהודה הלוי עמיחי